

REPUBLIKA HRVATSKA

DRŽAVNI URED ZA REVIZIJU

KLASA: 008-01/24-04/1

URBROJ: 613-01/10-24-2

Zagreb, 14. lipnja 2024.

 – za objavu, odmah –

PRIOPĆENJE ZA MEDIJE

**DOSTAVA IZVJEŠĆA HRVATSKOM SABORU**

 Državni ured za reviziju (dalje u tekstu: Ured) je 14. lipnja 2024. dostavio **Hrvatskom saboru**:

– **Izvješće o obavljenoj reviziji Godišnjeg izvještaja o izvršenju Državnog proračuna Republike Hrvatske za 2023. godinu**

– **Objedinjeno izvješće o obavljenoj financijskoj reviziji bolničkih zdravstvenih ustanova**, u čijem je prilogu 56 pojedinačnih izvješća

– **Objedinjeno izvješće o obavljenoj reviziji učinkovitosti upravljanja i korištenja skloništa za građane na području Republike Hrvatske**, u čijem je prilogu 15 pojedinačnih izvješća

– **18 izvješća** **o obavljenoj financijskoj reviziji jedinica lokalne i područne** **(regionalne) samouprave** (županije Brodsko-posavska, Istarska, Koprivničko-križevačka, Osječko-baranjska, Požeško-slavonska, Primorsko-goranska, Splitsko-dalmatinska, Virovitičko-podravska i Zagrebačka, gradovi Karlovac, Osijek, Otočac i Požega te općine Berek, Preseka, Tisno, Vidovec i Vratišinec)

– **te devet izvješća o obavljenoj provjeri provedbe naloga i preporuka**, i to za Agenciju za obalni linijski pomorski promet, Split te osam jedinica lokalne i područne (regionalne) samouprave (Grad Novi Marof, općine Bednja, Breznički Hum, Cetingrad, Civljane, Draganić, Plitvička Jezera i Promina).

Sva izvješća dostavljena su i **Državnom odvjetništvu Republike Hrvatske** te objavljena na **mrežnim stranicama** Ureda, <http://www.revizija.hr/hr/izvjesca>.

Također, Državni ured za reviziju je, u skladu s člankom 23. stavkom 4. Zakona o Državnom uredu za reviziju, Državnom odvjetništvu dostavio na daljnje postupanje osam obavijesti o neprovođenju naloga i preporuka danih u prošlim financijskim revizijama ovim subjektima.

 **I. REVIZIJA GODIŠNJEG IZVJEŠTAJA O IZVRŠENJU DRŽAVNOG PRORAČUNA REPUBLIKE HRVATSKE ZA 2023. GODINU**

ZaGodišnji izvještaj o izvršenju Državnog proračuna Republike Hrvatske za 2023. godinu izraženo je **uvjetno mišljenje.**

**Ciljevi revizije** bili su:

– provjeriti cjelovitost i točnost iskazanih podataka u Godišnjem izvještaju za 2023.

– provjeriti procese planiranja i izvršavanja državnog proračuna

– provjeriti ostvarenje prihoda i primitaka te rashoda i izdataka u skladu s Državnim proračunom Republike Hrvatske za 2023.

– provjeriti zaduživanje i izdavanje jamstava te odobravanje sredstava iz proračunske zalihe

– ispitati organizaciju i vođenje računovodstva državnog proračuna.

**Ukupni prihodi državnog proračuna za 2023. iskazani su u iznosu od 27.366.288.523,46 eura, a ukupni rashodi u iznosu od 28.095.373.151,99 eura te deficit iznosi 729.084.628,53 eura.**

 **Dug državnog proračuna koncem 2023. iznosio je 41.293.176.814,22 eura i veći je za 1.366.621.452,00 eura ili 3,4 % u odnosu na 2022.** Osnovni uzrok povećanja duga je zaduživanje zbog ostvarenja manjih prihoda u odnosu na rashode državnog proračuna te financiranje izdataka.

**U 2023. dano je deset jamstava u ukupnom iznosu od 2,4 milijarde eura** te zajedno s jamstvima iz prethodnih godina potencijalne obveze na temelju danih aktivnih jamstava iznose **6,7 milijardi eura**. **S ukupnim jamstvima kao potencijalnim obvezama, sveukupni dug državnog proračuna iznosi 48 milijardi eura.**

 Uvjetno mišljenje izraženo je, između ostalog, zbog propusta pri evidentiranju poslovnih događaja koji su utjecali na podatke iskazane u Godišnjem izvještaju o izvršenju Državnog proračuna za 2023. godinu (pojedini prihodi i primici raspoređeni su u pogrešne izvore financiranja, što je utjecalo na pravilnost i realnost podataka o prihodima i primicima iskazanim prema izvorima financiranja, ali nije utjecalo na visinu iskazanih prihoda i primitaka; u izračun prijenosa sredstava iz prethodne godine u Godišnjem izvještaju za 2023. nisu uključena neutrošena novčana sredstva iz prethodnih godina na računima proračunskih korisnika, zbog čega prijenos sredstava iz prethodne godine (donos) i prijenos sredstava u sljedeću godinu (odnos) iskazan u Računu financiranja nije realno planiran; pojedini izdaci prilikom stjecanja poslovnih udjela nisu evidentirani na propisani način).

 Državni ured za reviziju skrenuo je pozornost na činjenice u vezi s nastavkom praćenja troškova obnove objekata stradalih potresom koji se nakon korištenja sredstava pomoći iz Fonda solidarnosti Europske unije nastavljaju financirati iz Općih prihoda i primitaka i iz sredstava Mehanizma za oporavak i otpornost, radi cjelovitosti i transparentnosti podataka o projektu obnove nakon potresa.

Nadalje, skrenuta je pozornost i na poteškoće zdravstvenog sustava i visinu dospjelih obveza bolničkih zdravstvenih ustanova koje mogu utjecati na buduće rashode državnog proračuna te na rashode za transfer sredstava Hrvatskom zavodu za zdravstveno osiguranje i za podmirenje obveza bolničkih zdravstvenih ustanova. Ukupne obveze za rashode poslovanja i nabavu nefinancijske imovine zdravstvenih ustanova i HZZO-a (bez obveza za kredite i zajmove) koncem 2023. iznosile su 2.077.037.283,00 eura, od čega se 563.371.890,00 eura odnosi na dospjele, a 1.513.665.393,00 eura na nedospjele obveze. I nakon podmirenja dijela obveza sredstvima namjenske pomoći iz državnog proračuna, ukupne obveze veće su za 129.668.470,00 eura u odnosu na stanje koncem 2022. kada su iznosile 1.947.368.812,00 eura.

Skrenuta je pozornost i na činjenice u vezi s rashodima za naknadu štete po pravorijeku u arbitražnom postupku pred Međunarodnim centrom za rješavanje investicijskih sporova, koji je društvo MOL pokrenulo protiv Republike Hrvatske 2013. Prema navedenom Pravorijeku, Republika Hrvatska je dužna nadoknaditi štetu MOL-u u iznosu od 183.940.000,00 USD, uvećano za zatezne kamate obračunane od 1. travnja 2014. do dana isplate te podmiriti troškove arbitražnog postupka u iznosu od 1.121.995,00 USD. Naknada štete MOL-u i zatezne kamate te troškovi arbitražnog postupka u vrijeme obavljanja revizije (travanj 2024.) nisu bile podmirene iako su bili planirani i u Državnom proračunu za 2022. i za 2023. te je preporučeno zatražiti obrazloženje od nadležnog Ministarstva gospodarstva i održivog razvoja o poduzetim aktivnostima u vezi s navedenom obvezom Republike Hrvatske prema donesenom Pravorijeku.

Također, skrenuli smo pozornost i na činjenice u vezi s namjenskim korištenjem sredstava iz kredita odobrenih uz državna jamstva koja su se u određenim slučajevima posuđivala i koristila za rješavanje problema tekuće likvidnosti društava. Nadalje, skrenuta je pozornost da je u postupcima izdavanja državnih jamstava brodogradilištima potrebno provoditi aktivnosti određene pravilima o državnim potporama.

Za sve utvrđene nepravilnosti i propuste Državni ured za reviziju dao je **15 naloga i preporuka,** čija bi provedba pridonijela povećanju transparentnosti korištenja proračunskih sredstava.

Provjerena je i provedba naloga i preporuka danih u prijašnjim revizijama te je utvrđeno da je **provedeno 38 ili 71,7 % danih naloga i preporuka, djelomično su provedena tri ili 5,7 %, a u postupku provedbe je 12 ili 22,6 % naloga i preporuka.**

**II. FINANCIJSKA REVIZIJA BOLNIČKIH ZDRAVSTVENIH USTANOVA**

Financijskom revizijom za 2022. obuhvatili smo **56 bolničkih zdravstvenih ustanova**, i to 13 Kliničkih ustanova (pet kliničkih bolničkih centara, tri kliničke bolnice i pet klinika), 21 Opću bolnicu te 22 Specijalne bolnice[[1]](#footnote-1). Bolničke zdravstvene ustanove upisane su u Registar proračunskih i izvanproračunskih korisnika, a prema upisu koncem 2022. jedanaest je korisnika državnog proračuna i 45 korisnika proračuna jedinica lokalne i regionalne (područne) samouprave.

**Ciljevi financijske revizije** bili su provjeriti:

– istinitost i vjerodostojnost financijskih izvještaja

* ostvarenje prihoda i primitaka te rashoda i izdataka u skladu s planiranim aktivnostima i namjenama
* usklađenost poslovanja sa zakonima i drugim propisima koji imaju značajan utjecaj na financijsko poslovanje
* mogućnost podmirenja obveza
* provedbu naloga i preporuka iz prošle revizije
* druge aktivnosti u vezi s poslovanjem.

Prema financijskim izvještajima **ukupni prihodi i primici bolničkih zdravstvenih ustanova iznosili su 20.401.971.229,00 kn, rashodi i izdaci 20.642.848.735,00 kn te je ukupni manjak prihoda i primitaka nad rashodima i izdacima iznosio 240.877.506,00 kn.**

Ukupni manjak prihoda i primitaka za pokriće u sljedećim razdobljima **(kumulativni manjak)** iskazalo je **48 bolničkih zdravstvenih ustanova** **u ukupnom iznosu od 8.790.720.643,00 kn** i on čini 42,9 % ukupnih prihoda i primitaka ostvarenih za 2022.

Od ukupnih obveza koje su koncem 2022. iskazane u iznosu od **11.913.212.272,00 kn** **na obveze za primljene predujmove od HZZO-a odnosi se 5.152.555.674,00 kn,** od čega se na primljena dodatna sredstva iz državnog proračuna (doznačena posredno putem HZZO-a) u 2020. i 2021. odnosi 2.676.767.748,00 kn, a na primljene predujmove od HZZO-a koji se odnose na neizvršeni rad za bolničku i specijalističko-konzilijarnu zdravstvenu zaštitu do ugovorenog maksimalnog iznosa sredstava i dodatna sredstva HZZO-a odnosi se 2.475.787.926,00 kn. Dospjele obveze iskazane su u iznosu od 3.293.285.035,00 kn.

**O financijskim izvještajima bolničkih zdravstvenih ustanova za 2022. izražena su 23 bezuvjetna i 33 uvjetna mišljenja, a o usklađenosti poslovanja 20 bezuvjetnih i 36 uvjetnih mišljenja.**

 Najučestalije nepravilnosti i propusti bolničkih zdravstvenih ustanova utvrđeni su u području računovodstvenog poslovanja i financijskog izvještavanja, obveza i manjka prihoda i primitaka, javne nabave, rashoda, planiranja i izvršenja plana te prihoda i potraživanja.

 **Revizijom su, između ostalog, utvrđene sljedeće nepravilnosti i propusti:**

– pojedini financijski planovi nisu realni, odnosno značajna su odstupanja ostvarenih vrijednosti u odnosu na planirane; nije donesen program i plan razvoja niti plan ulaganja u objekte i opremu, kao ni plan tekućeg i investicijskoga održavanja objekata, opreme i postrojenja

– nisu ustrojene propisane poslovne knjige (veći broj subjekata revizije nije ustrojio određene analitičke knjigovodstvene evidencije ili evidencije ne sadrže sve propisane podatke, a u pojedinim slučajevima podaci u evidencijama i glavnoj knjizi nisu usklađeni)

– neispravno evidentiranje poslovnih promjena (kod većeg broja subjekata poslovne promjene nisu evidentirane na računima propisanim Računskim planom, što je utjecalo na točnost i strukturu podataka iskazanih u poslovnim knjigama i financijskim izvještajima; veći broj subjekata nema ustrojenu analitičku knjigovodstvenu evidenciju lijekova i medicinskog potrošnog materijala na bolničkim odjelima te se rashodi za utrošene lijekove i medicinski potrošni materijal evidentiraju u trenutku izdavanja iz bolničke ljekarne na bolničke odjele, a ne u trenutku stvarnog utroška; dio subjekata je koncem godine obavio popis zaliha na bolničkim odjelima te na temelju utvrđenih zaliha korigirao prethodno evidentirane rashode i vrijednost zaliha, dio subjekata je djelomično obavio popis, a dio uopće nije obavio popis te, zbog navedenog, podaci o zalihama (imovini) i rashodima u vezi s lijekovima i medicinskim potrošnim materijalom kod značajnog dijela subjekata revizije nisu realno iskazani)

* u najvećem broju slučajeva bolnice nisu izvršile usluge u visini ugovorenih godišnjih sredstava za pružanje zdravstvene zaštite s HZZO-om niti su izvršile usluge u visini doznačenih dodatnih sredstava iz državnog proračuna i HZZO-a (u 2022. i u prethodnim godinama bolnicama su doznačena značajna dodatna sredstva iz državnog proračuna i HZZO-a za podmirenje dijela dospjelih obveza prema dobavljačima lijekova i medicinskog potrošnog materijala; bolnice su smanjile obveze prema dobavljačima, a doznačena sredstva evidentirale kao obveze za primljene predujmove od HZZO-a i bile su ih obvezne pravdati ispostavljanjem računa za provedenu zdravstvenu zaštitu iz obveznog zdravstvenog osiguranja)
* iz državnog proračuna su u 2022. bolnicama doznačene namjenske pomoći za podmirenje dospjelih obveza prema dobavljačima za nabavu lijekova i medicinskog potrošnog materijala, a nakon što je navedenim pomoćima podmiren dio dospjelih obveza, one su i nadalje značajne; iako su bolnice poduzimale određene aktivnosti za racionalizaciju poslovanja i smanjenje obveza, ukupne obveze su značajno povećane
* popis imovine i obveza nije obavljen u skladu s propisima (kod većeg broja nije obavljen cjelovit popis imovine i obveza te nije postignuta osnovna svrha popisa – usklađenje knjigovodstvenog stanja i stanja utvrđenog popisom niti vjerodostojnost financijskih izvještaja)
* kod više bolnica pri obračunu plaća primjenjivani su koeficijenti koji nisu bili u skladu s propisima (u pravilu veći od propisanih)
* u gotovo svim bolnicama značajan broj zaposlenika ostvario je više od propisanih 180 prekovremenih sati godišnje
* u značajnom broju bolnica angažirani su liječnici i umirovljeni liječnici za obavljanje poslova temeljem ugovora u djelu, za poslove koji imaju obilježje kontinuiranog rada (a ne povremenog)
* nisu poduzimane sve raspoložive mjere naplate potraživanja
* kod većeg broja bolnica Bilješke uz financijske izvještaje ne sadrže sve propisane podatke
* planovi nabave ne sadrže podatke o predmetima nabave koji su tijekom godine nabavljani ili sadrže predmete nabave za koje je bilo izvjesno da neće biti provedeni; nisu se provodili propisani postupci javne nabave ili jednostavne nabave; registri ugovora te statistička izvješća ne sadrže sve propisane podatke odnosno ne ažuriraju se redovito.

Za sve utvrđene nepravilnosti i propuste bolničkim zdravstvenim ustanovama Ured je dao **855 naloga i preporuka**.

Također, utvrđeno je da je u prošlim revizijama bolničkih zdravstvenih ustanova dano 546 naloga i preporuka (za 55 bolničkih zdravstvenih ustanova jer jedna nije prije obuhvaćena revizijom[[2]](#footnote-2)), provedeno je **349 naloga i preporuka ili 63,9 %,** **djelomično je provedeno ili u postupku provedbe 65 ili 11,9 %,** **nije provedeno 112 ili 20,5 %,** a **nije primjenjivo 20 ili 3,7 %**, zbog izmjene propisa i drugih okolnosti.

**FINANCIJSKA REVIZIJA JEDINICA LOKALNE I PODRUČNE (REGIONALNE) SAMOUPRAVE**

 Financijskom revizijom **18 jedinica lokalne i područne (regionalne) samouprave** (**devet županija**: Brodsko-posavska, Istarska, Koprivničko-križevačka, Osječko-baranjska, Požeško-slavonska, Primorsko-goranska, Splitsko-dalmatinska, Virovitičko-podravska i Zagrebačka, **četiri grada**: Karlovac, Osijek, Otočac i Požega te **pet općina:** Berek, Preseka, Tisno, Vidovec i Vratišinec) obuhvaćeni su financijski izvještaji i poslovanje za 2022.

 O financijskim izvještajima kao i o usklađenosti poslovanja izraženo je **12 bezuvjetnih i šest uvjetnih mišljenja.**

 Na **uvjetno mišljenje o financijskim izvještajima** utjecale su nepravilnosti u računovodstvenom poslovanju, zbog čega ni pojedini podaci u financijskim izvještajima nisu točni. Utvrđene nepravilnosti odnose se na ustrojavanje i vođenje poslovnih knjiga, evidentiranje poslovnih događaja na propisanim računima i na temelju urednih i vjerodostojnih knjigovodstvenih isprava te obavljanje popisa imovine i obveza.

 U dijelu usklađenosti poslovanja nepravilnosti su utvrđene zbog nepoštivanja određenih zakona i drugih propisa koji su navedeni kao kriteriji za izražavanje mišljenja, i to najčešće kod:

* prikupljanja prihoda koji prema posebnim propisima pripadaju lokalnim jedinicama (utvrđeno je da se komunalna naknada, spomenička renta i prihodi od prodaje zemljišta ne obračunavaju u skladu s odlukama)
* naplate potraživanja (ne poduzimaju se mjere za naplatu potraživanja ili mjerama naplate nije obuhvaćen dio potraživanja)
* tekućih donacija udrugama (nisu provedeni natječaji)
* komunalnih djelatnosti (izravno ugovaranje, a trebalo je provesti natječaj ili prikupiti ponude, program održavanja ne sadrži propisane elemente).

 I kod pojedinih jedinica kojima su izražena bezuvjetna mišljenja utvrđeni su određeni propusti, ali oni nisu imali značajniji utjecaj na realnost i vjerodostojnost financijskih izvještaja i usklađenost poslovanja te su stoga i izražena bezuvjetna mišljenja.

 Za sve utvrđene nepravilnosti i propuste dano je ukupno **175 naloga i preporuka**.

 Osim toga, utvrđeno je da je, od **77** naloga i preporuka danih u prošloj reviziji, **55 ili 71,0 % provedeno,** **6 ili 8,0 %** nije provedeno, **7 ili 9,0 % je djelomično provedeno**, **a 9 ili 12,0 % naloga i preporuka nije primjenjivo** zbog promjene propisa ili jer nije bilo poslovnog događaja u vezi s kojim je prethodno dan nalog ili preporuka.

**III. REVIZIJA UČINKOVITOSTI UPRAVLJANJA I KORIŠTENJA SKLONIŠTA ZA GRAĐANE NA PODRUČJU REPUBLIKE HRVATSKE**

 Revizijom učinkovitosti upravljanja i korištenja skloništa za građane na području Republike Hrvatske obuhvatili smo **Ministarstvo unutarnjih poslova – Ravnateljstvo civilne zaštite te 14 gradova** (Bjelovar, Dubrovnik, Karlovac, Koprivnica, Osijek, Pula, Rijeka, Slavonski Brod, Split, Varaždin, Velika Gorica, Zadar, Zaprešić i Zagreb)**,** na čijem se području nalazi najveći broj skloništa.

**Osnovni cilj revizije** bio je ocijeniti jesu li aktivnosti Ravnateljstva i gradova u vezi s upravljanjem i korištenjem javnih skloništa te uspostavljenim sustavom upravljanja javnim i drugim skloništima za građane u sustavu civilne zaštite u Republici Hrvatskoj bile učinkovite.

U Republici Hrvatskoj ima nešto preko 2 000 skloništa za građane, od čega je oko 50 % na području Zagreba.

**Revizijom je, između ostalog, utvrđeno da:**

* aktivnosti na donošenju prijedloga propisa kojima bi se utvrdili postupci i načini upravljanja i održavanja javnih i drugih skloništa za građane Ravnateljstvo odnosno Ministarstvo unutarnjih poslova nije poduzelo
* veći broj gradova obuhvaćenih revizijom nije utvrdio namjenu, odnosno djelatnosti koje se mogu obavljati u javnim skloništima u mirnodopskim uvjetima te nije utvrdio načine i uvjete korištenja i održavanja javnih skloništa
* gradovi nisu donosili godišnje planove upravljanja nekretninama ili navedenim planovima nisu obuhvatili i upravljanje javnim skloništima
* u planskim i drugim dokumentima civilne zaštite gradova nisu navedeni točni i sveobuhvatni podaci o skloništima za građane na području pojedinog grada
* većina gradova obuhvaćenih revizijom nisu javna skloništa obuhvatili godišnjim popisom imovine i obveza
* skloništa u vlasništvu i suvlasništvu gradova i kojima upravljaju gradovi u većini slučajeva nisu evidentirana u gradskim registrima imovine
* evidencije skloništa ne sadrže točne podatke o skloništima te ne sadrže sve podatke koji su bitni za donošenje planova i odluka o upravljanju i korištenju skloništa
* veći broj gradova obuhvaćenih revizijom nije poduzimao aktivnosti kako bi se sva javna skloništa stavila u moguću upotrebu, odnosno kako bi se učinkovitije koristila
* gradovi nisu provodili aktivnosti na edukaciji građana u vezi sa sustavom civilne zaštite
* većina gradova na svojim mrežnim stranicama nije objavljivala informacije o skloništima i/ili aktivnostima koje se provode u sustavu civilne zaštite za ostvarivanje zaštite i spašavanja građana u slučajevima velikih nesreća i katastrofa te u otklanjanju posljedica terorizma i ratnih razaranja.

Ocijenjeno je da su aktivnosti provedene u vezi s upravljanjem i korištenjem skloništa za građane na području Republike Hrvatske **u sedam gradova** **učinkovite, pri čemu su potrebna određena poboljšanja,** dok su aktivnosti u **sedam gradova i Ravnateljstvu djelomično učinkovite.**

Za sve utvrđene nepravilnosti i propuste Ured je dao ukupno **158 naloga i preporuka.**

**IV. PROVJERA PROVEDBE NALOGA I PREPORUKA**

 Ured je u 2024. obavio zasebne provjere provedbe naloga i preporuka **danih u financijskim revizijama osam lokalnih jedinica za 2020. i 2021. (sedam općina i jednog grada) te Agencije za obalni linijski pomorski promet za 2019. (proračunski korisnik državnog proračuna).**

Cilj provjere provedbe naloga i preporuka bio je provjeriti jesu li dani nalozi i preporuke provedeni u rokovima i na način naveden u planu provedbe naloga i preporuka te jesu li subjekti o provedbi naloga i preporuka izvještavali Ured u roku od 30 dana od planiranog vremena provedbe, u skladu s odredbama Zakona o Državnom uredu za reviziju.

Provjerom provedbe naloga i preporuka utvrđeno je da je od **145 naloga i preporuka** **provedeno** (u roku i nakon roka) **115 ili 79,3 %,** **djelomično je provedeno** **16 ili 11,0 %, nije provedeno** **10 ili 6,9 %,** a **4 ili 2,8 %** **naloga i preporuka** **nije primjenjivo** (subjekti nisu imali aktivnosti za koje su u financijskoj reviziji dani nalozi i preporuke).

Provedba naloga i preporuka pridonijela je realnijem iskazivanju podataka u financijskim izvještajima ovih subjekata, boljem upravljanju imovinom te većoj usklađenosti poslovanja sa zakonima, drugim propisima i unutarnjim aktima, a subjekti su i nadalje u obvezi postupati prema nalozima i preporukama Ureda koji nisu provedeni ili nisu u cijelosti provedeni.

Osoba za kontakt: Josipa Maraković, načelnica Odjela za odnose s javnošću,

e-adresa: josipa.marakovic@revizija.hr, tel.: 46 27 858, mob.: 095 67 02 594.

 NAČELNICA ODJELA ZA ODNOSE S JAVNOŠĆU

 Josipa Maraković, dipl. oec., v. r.

1. Financijskom revizijom nije obuhvaćena Opća bolnica „Dr. Ivo Pedišić” Sisak zbog posljedica potresa. [↑](#footnote-ref-1)
2. Iz Opće županijske bolnice Požega izdvojena je i osnovana Opća županijska bolnica Pakrac i bolnica hrvatskih veterana, a započela je s radom 1. siječnja 2018. [↑](#footnote-ref-2)